作者:劉將孫
標題:摸魚兒
內容:又匆匆、一番元夕，無燈更愁風雨。人間天上無歸夢，惟有春來春去。愁不語。漫淚溼香綃，□草人何許。百年勝處。還更有琉璃，春棚月架，萬眼蝶羅否。風流事，孤負後來兒女。可憐薄命三五。千金無買吳呆處，更說龍飛鳳舞。今又古。便剩有才情，無分登樓賦。春醪獨撫。也難覓阿瞞，肯容狂客，醉裡試歌舞。